A̱sꞌa̱i tsitjuko̱ho̱ jóo̱ Jesu niꞌyaha̱ Caifa nga ngjiko̱ho̱ niꞌya pretori̱o̱,
má nga tsꞌín kju̱a̱ nda̱ títjun Roma̱.
Ja tífi ma sen niu̱ ko̱ najmi i̱ncha jasꞌen jóo̱ niꞌya pretori̱o̱,
a̱tꞌaha̱ tsa kju̱a̱sꞌen nku niꞌya xi najmi xu̱ta̱ judio̱ tsꞌe̱,
tsuhu̱ ra̱ nga najmi ta̱ jehe nginku̱n Nti̱a̱ná ko̱ najmi ta̱ ma kjinehe nichinehe̱ Sꞌí Pascu̱a̱.
Kui nga tsitjusjehe Pilato̱ na̱tsiu̱n nga jꞌai nchja̱ko̱ho̱ ra̱.
Bꞌa̱ kitsúhu̱ jóo̱:
—¿Mí kju̱a̱ha tíbatejénehenu nda̱i̱?
Bꞌa̱ kitsú jóo̱:
—Tsa najmi nda̱ chꞌonkꞌun niu̱,
najmi a̱ya ntsa̱i̱ ra̱ nꞌe̱kjasꞌei̱n.
Bꞌa̱ kitsú Pilato̱:
—Tu̱ sahá tankínko̱o ko̱ nꞌe̱ko̱kju̱o̱o xi nkú tsꞌín tíjña kju̱a̱téxumanu̱u.
Bꞌa̱ kitsú já judio̱ kꞌaku̱:
—Tíjña nkjúnni̱ tsa nꞌe̱kꞌiei̱n xu̱ta̱.
Bꞌa̱ tsꞌín tsitjusuhun én xi kinchja̱ Jesu nga kitsúya títjun nkú tsꞌín ku̱a̱yáha.
A̱sꞌa̱i jasꞌen ngáha Pilato̱ niꞌya pretori̱o̱.
Kinchja̱ha̱ Jesu ko̱ bꞌa̱ kitsúhu̱:
—¿A ji xi nda̱ rei̱hi̱ xu̱ta̱ judio̱?
Bꞌi̱ kitsú Jesu:
—¿A kuenta̱hi̱ bꞌa̱ tíbixíhinni,
a ra̱ tjíhín xi kuatsúyahi yáha an?
Bꞌa̱ kitsú Pilato̱:
—¿A nda̱ judio̱ná?
Xu̱ta̱ nankihi̱ ko̱ já na̱ꞌmi kꞌaku̱ kuatsꞌínkjasꞌenna ji.
¿Mí nihi xi kinꞌei?
Bꞌi̱ kitsú Jesu:
—Najmi bꞌa̱ tsꞌín batexuma xi nkú tsꞌín batéxuma já rei̱ xi tjín a̱sunntei̱.
Tsa ni xi bꞌa̱ tsꞌín tíbatexumahana kai,
kja̱ántjaina xi tíi̱ncha tsꞌínxátꞌana tu̱ xi najmi nꞌe̱kjasꞌehe̱n ra̱ an já judio̱ kꞌaku̱.
Tu̱nga najmi bꞌa̱há tsꞌín tíbatexuma.
Bꞌa̱ kitsú Pilato̱:
—¿A xúhu̱ nda̱ rei̱ ní?
Bꞌi̱ kitsú Jesu:
—Nda̱ rei̱,
xi nkú tíbixín.
Tu̱nga kitsinná ko̱ jáa̱ a̱sunntei̱ tu̱ xi kuakuyáhana ni xi na̱xu̱ tjín.
Ngayjee̱ xu̱ta̱ xi tsꞌínkjáíhi̱n ni xi na̱xu̱ tjín ntꞌé nta̱na̱.
Bꞌa̱ ta̱ kitsú ngáha Pilato̱:
—¿Mí nihi xi na̱xu̱?
Nkꞌie nga bꞌa̱ kitsú,
a̱sꞌa̱i tsitju nga ngjise ngáha̱ ra̱ xu̱ta̱ judio̱.
Bꞌa̱ kitsúhu̱:
—Najmi chumi jéhe tísakújinna tsa tje̱he̱n ndo̱.
Tu̱nga bꞌa̱há tsꞌín tíjña ni̱yánu̱u nga tsꞌin nda̱íhi̱ nku nda̱ nu̱ba̱yá xi binchinú nga Sꞌí Pascu̱a̱.
¿A mjenu̱u nga tsꞌin nda̱íhi̱ nda̱ rei̱hi̱ xu̱ta̱ judio̱?
A̱sꞌa̱i bꞌa̱ i̱ncha kitsú jóo̱ nga kikjintáya:
—¡Najmi tu̱ kui ndo̱ nꞌe nda̱íhi̱!
¡Tu̱ sahá Barraba nꞌe nda̱íhi̱!
Máha nda̱ Barraba,
nda̱ ndyjéhé niu̱.